**Gödöllői Civil Kerekasztal Egyesület**

**éves beszámolója 2020-ról,**

**az egyesület 2021 május 26-i közgyűlésén, az egyesület székhelyén**

1. **Adatok**
   1. *Egyesületünk neve*: Gödöllői Civil Kerekasztal Egyesület
   2. *Egyesület székhelye*: 2100 Gödöllő, Szabadság út. 23.
   3. *Egyesület honlapja*: www.godolloi-civilek.hu
2. **Az egyesület működése**
   1. ***Fő célok***: A tárgyévben az egyesület továbbra is ernyőszervezetként működött, amely tömöríti a gödöllői érdekeltségű civil szervezeteket abból a célból, hogy egységesen léphessen fel a különböző döntési és érdekérvényesítési helyzetekben. Ezen túl működteti az egyre keresettebb Civil Házat és koordinálja annak használatát és nagyszabású közös programokat szervez a kapcsolatok kiépítése, szorosabbá fűzése céljából.

Az egyesület közvetlen politikai tevékenységet nem folytat, szervezete pártoktól független és azoknak anyagi támogatást nem nyújt. Az egyesület tevékenysége nem nyereségorientált. Vállalkozási tevékenységet csak céljainak megvalósítása érdekében végez.

* 1. ***Koordináció feladata***: Az egyesület vezetősége továbbra is kétheti rendszerességgel, vagy igény szerint, ül össze és koordinálja a feladatokat. A vezetőségi ülések nyilvánosak, ahol szervezetek, vagy programok képviselőivel tudtunk egyeztetni. Továbbra is szívesen látunk minden olyan törekvést és segítséget, amely előmozdítja az egyesület tevékenységét a civil élet kiteljesedéséhez.

1. **Működés**

Az idei év nem volt könnyű a civil szervezetek számára sem, a koronavírus miatti intézkedések hosszú heteken át lehetetlenné tették a személyes találkozást. Ez azonban nem vetett gátat a működésnek, a szervezetek a szigorítások alatt, kihasználva az online ill. elektronikus eszközök adta lehetőségeket tartották egymással a kapcsolatot, szervezték programjaikat, összejöveteleiket.

A Gödöllői Civil Kerekasztal Egyesület is folytatta munkáját 20 szervezettel és 9 magánszeméllyel tagjainak sorában. Éves nagy programjai közül sikeresen megrendezte augusztus 28-án a hagyományos Civil Pikniket a Civil Ház kertjében.

A Civil Utca szervezése már sok izgalomra adott okot a rendelkezések következtében, végül az önkormányzat nagyfokú támogatásával sikeresen megrendezésre került szeptember 12-én ez a nagy hagyománynak örvendő program is közel 25 szervezet részvételével, idén azonban új helyszínen, Gödöllő főterén.

Az egyesület az éves közgyűlését szeptember 14-én tartotta meg a tagok nagyszámú részvételével, amikor is megválasztására került az új elnökség. Six Edit már régóta szeretett volna visszavonulni, mindenki nagy örömére azonban továbbra is elnökségi tag kívánt maradni. Ezt a tagság egyöntetűen megszavazta. Az ernyőszervezet új elnökének Szabó Csabát – a Gödöllői Fészek Nagycsaládosok Egyesületének elnökét – választották meg, gazdasági elnökhelyettesként Szabó Sándort, általános elnökhelyettesnek pedig dr. Seress Zoltánt választották meg, friss erőt hozva a csapatba. Dr. Reindl László elnökségi tagságát pedig a többi elnökségi taghoz hasonlóan egyöntetű szavazással megújította a közgyűlés. A közel három éven át nagy lelkiismerettel és precizitással végzett pénztárosi feladatokat Mandevillené Keresztényi Gizella átadta Gyarmati Erzsébetnek, aki új lakosként Gödöllőn nagy örömmel csatlakozik az elnökség munkájához. Sajnos az elnökség bíróság általi elfogadása még várat magára, ezért szükséges a mostani közgyűlésen a megválasztott tagok megerősítése.

Az elnökség fő feladatának tekinti továbbra is nagyobb programok szervezését, civil szerveződések segítését és felkarolását, a civilség erejének fokozását, népszerűsítését városunkban. Ennek jegyében koordinálja az önkormányzat által rendelkezésre bocsájtott és fenntartott Civil Ház használatát és gondoskodik a zavartalan működéséről.

Nyáron létrejött a Zöld Varroda Klub, amelynek célja, hogy újrahasznosítson, felhasználja a Fészek Nagycsaládos negyedévenkénti szervezet turkáló után maradó textil hulladékát. Ennek keretében sikerült felújítani a Civil Ház nagytermének székeit.

Ősszel létrejött a jogi tanácsadó iroda a Pest megyei Civil Közösségi Szolgáltató Központtal ( CKSzK) kötött együttműködés keretében, Bencze Ágnes jogi tanácsadó munkatárs segítségével.

Továbbá kapcsolatot létesítettünk a Magyar Madártani és Természetvédelmi Egyesület gödöllői vezetőjével, cél, hogy a Civil Ház kertje madárbarát kert legyen, a közeli iskolát is bevonva ( Petőfi Sándor Általános Iskola). Ehhez a projekthez csatlakozott a Diverzitás Alapítvány és a Gödöllői Kertbarátok Köre.

Október 23-án a GdCKE elnöksége és munkatársai felújították a ház oldalsó kerítését, az Önkormányzat pályázati pénz segítségével.

2020-ban 32 szervezet ill. csoport végezte itt napi, heti, havi vagy évi rendszerességgel tevékenységét. Sajnos a házat a tavalyi karantén alatt és a közelmúltban is újra be kellett zárni. Jelenleg bizakodunk abban, hogy mihamarabb minden korlátozás nélkül használhatjuk a házat, illetve a civil programokat is meg tudjuk rendezni.

A korlátozások ellenére azonban 2020-ban is nagyszámú látogatója volt a Civil Háznak!

1. **Tervek**

Az ernyőszervezet vezetősége 2021-ben is folytatni kívánja lelkes önkéntes munkáját. A Civil Ház működtetését továbbra is ellátja. A házban és a kertben végzendő feladatoknál ezentúl is számítunk a házat igénybe vevő szervezetek segítségére. Az eddigi segítségük pedig értékteremtő és példamutató tevékenység a városban. Hálás köszönetünket fejezzük ki ezért.

A jövőben is közös programok szervezésével kívánja elősegíteni és támogatni a városi aktív civil életet, ülései továbbra is nyitottak az érdeklődők számára, örömmel várják a további lelkes önkénteseket.

Sikeresen megszerveztük ebben az évben is az anyák napi köszöntőnket a Világbéke Gongnál. Tervezzük a Civil Pikniket és a Karácsonyi főtéri hangulat-varázslatunkat.

CKSzK együttműködésnek köszönhetően, sikeresen megszerveztünk áprilisban egy Véradási napot a Civil Házban az Országos Vérellátó Szolgálattal együtt. Terveinkben szeptemberben is lesz egy ilyen nap.

Pályázatban veszünk részt, amivel a Civil Ház főkerítésének felújítását céloztuk meg.

A járványügyi korlátozások feloldásával több városi és civil program is megvalósulhat, de ezekről majd csak a jövő dönt.

Gödöllő, 2021. 05. 18.

Szabó Csaba sk.

GdCKE elnöke